Λουλούδια στο βούρκο

Η ταινία Λουλούδια στο βούρκο (πρωτότυπος τίτλος Blossoms in the Dust) είναι δράμα παραγωγής 1941 σε σκηνοθεσία Μέρβιν ΛεΡόι και πραγματεύεται τη ζωή της Έντνα Γκλάντνεϊ και το έργο της όσον αφορά την ανεύρεση των κατάλληλων γονιών για τα ορφανά του Τέξας. Το σενάριο της ταινίας γράφτηκε από τους Χιούγκο Μπάτλερ, Ανίτα Λους και Ντόροθι Γιοστ, βασισμένο σε διήγημα του Ραλφ Γουιλράιτ. Πρωταγωνιστές της ταινίας είναι οι Γκριρ Γκάρσον και Γουόλτερ Πίτζεον που πλαισιώνονται από τους Φίλιξ Μπερσάρ, Μάρθα Χαντ και Φέι Χόλντεν. Η ταινία προτάθηκε για τέσσερα βραβεία Όσκαρ, μεταξύ των οποίων και για Όσκαρ Καλύτερης Ταινίας και τιμήθηκε με Όσκαρ Καλλιτεχνικής Διεύθυνσης.

 Πρόκειται για βιογραφική ταινία πάνω στη ζωή της Έντνα Γκλάντνεϊ, με έντονο το στοιχείο της μυθοπλασίας. Η ιστορία ξεκινά στις αρχές του 20ού αιώνα στο Ουσκόνσιν και τη γνωριμία της Έντνα Κέιλι Γκλάντνεϊ (Γκριρ Γκάρσον) με τον μελλοντικό της σύζυγο Σαμ Γκλάντνεϊ (Γουόλτερ Πίτζεον), ο οποίος τη διεκδίκησε ενώ εκείνη ήταν ήδη αρραβωνιασμένη. Ο Σαμ ξεκινούσε την καριέρα του εκείνην την περίοδο στη βιομηχανία του αλευριού κι έπρεπε να αναχωρήσει για τη γενέτειρά του στο Τέξας. Έναν χρόνο αργότερα που η επιχείρησή του είχε αρχίσει να ανθίζει επέστρεψε στο Ουινσκόνσιν για να παντρευτεί την Έντνα. Οι αρραβώνες των δυο επρόκειτο να αμαυρωθούν από την αυτοκτονία της θετής αδελφής της Έντνα Σάρλοτ Κέιλι (Μάρσα Χαντ), η οποία δίνει τέλος στη ζωή της όταν μαθαίνει ότι δεν μπορεί να αποβάλει από πάνω της το στίγμα της νόθας κόρης αγνώστου γονέων. Η Εντνα κι ο Σαμ μεταφέρονται στο Τέξας κι αποκτούν ένα γιο ο οποίος σκοτώνεται και μετά το θάνατό του ανακαλύπτουν ότι η Έντνα δεν μπορεί να αποκτήσει πλέον παιδιά. Ο Σαμ παροτρύνει την Έντνα στο να υιοθετήσουν την κόρη μιας εργάτριας που δουλεύει στο εργοστάσιο αλευριού, αλλά η Έντνα δε θέλει να αποχωρήσει την μάνα από την κόρη της και αποφασίζει να την κρατάει στο σπίτι της όσο η μητέρα της δουλεύει. Μ' αυτόν τον τρόπο κρατάει και τα παιδιά άλλων γυναικών ιδρύοντας έναν παιδικό σταθμό. Σύντομα η εταιρία του Σαμ χρεωκοπεί κι οι δυο τους πρέπει να ξεκινήσουν από την αρχή. Μεταφέρονται λοιπόν σε άλλη πόλη όπου η Έντνα αποφασίζει να ανοίξει ένα ορφανοτροφείο, όπου εκείνη θα επιλέγει τους κατάλληλους γονιούς με βάσει των χαρακτηριστικών και των ενδιαφερώντων των ορφανών. Ο Σαμ πεθαίνει, αλλά η Έντνα δεν το βάζει κάτω και μετά το θάνατό του συνεχίζει το έργο της, μεσολαβώντας ώστε να ψηφιστεί νομοσχέδιο βάσει του οποίου να διαγράφεται ο χαρακτηρισμός εξώγαμο από τα αρχεία και τα πιστοποιητικά γέννησης των παιδιών που έρχονται στον κόσμο εκτός γάμου. Η ταινία σηματοδότησε την πρώτη συνεργασία της Γκριρ Γκάρσον με το κινηματογραφικό της ταίρι Γουόλτερ Πίτζεον, με τον οποίο γύρισαν μαζί άλλες 7 ταινίες.Το παιδί που ερμηνεύει το ρόλο του τετράχρονου Τόνι, ονομαζόταν Πατ Μπάρκερ. Όταν το παιδάκι εμφανίστηκε στην πρεμιέρα της ταινίας στο Φορτ Γουόρθ του Τέξας, αποκαλύφθηκε ότι επρόκειτο για κοριτσάκι ονόματι Πατρίσια. Οι κριτικοί συμπεριέλαβαν την ταινία στη δεκάδα με τις καλύτερες ταινίες της χρονιάς για το 1941. Ενώ είχε εμπορική επιτυχία εφόσον έφερε στην Metro-Goldwyn-Mayer κέρδη της τάξεως των 552.000 δολαρίων. Η ταινία χάρισε στην Γκριρ Γκάρσον τη δεύτερή της υποψηφιότητα για Όσκαρ Α' Γυναικείου Ρόλου και την πρώτη από τις πέντε συνεχόμενες υποψηφιότητες που έλαβε από το 1941 εώς και το 1945. Η ηθοποιός έχασε το Όσκαρ από την Τζόαν Φοντέιν που στέφθηκε νικήτρια για την ερμηνεία της στην ταινία του Άλφρεντ Χίτσκοκ Υποψίες (Suspicion, 1941), αλλά κέρδισε το βραβείο ένα χρόνο αργότερα για την ερμηνεία της στην ταινία του Γουίλιαμ Γουάιλερ Κυρία Μίνιβερ (Mrs. Miniver, 1942). Βράβευση: Καλλιτεχνικής Διεύθυνσης - Σέντρικ Γκίμπονς, Γιούρι ΜακΚλίαρι και Έντγουιν ΜιλςΥποψηφιότητα: Καλύτερης Ταινίας – Έρβιν Άσερ Α' Γυναικείου Ρόλου - Γκριρ Γκάρσον Φωτογραφίας σε Έγχρωμη Ταινία: Καρλ Φρόιντ και Γ. Χάουαρντ Γκριν Λουλούδια στο βούρκο στην IMDb